Heinrich Richard Hoffmann

Heinrich Richard Hoffmann (16. juuli 1868 Koeru – 11. juuni 1935 Rakvere) oli Eesti vaimulik ja India misjonär.

Õppis Paide erakoolis ja Tallinna toomkoolis, mille lõpetas aastal 1887. Tartu Ülikooli usuteaduskonnas õppis aastatel 1887–1892. Prooviaastal oli ta Nissi Maarja koguduses Emil Johann Heinrich Bruhnsi juures. Ordineeriti õpetajaks 4. märtsil 1894 Tallinna toomkirikus.

Oli aastal 1895 Kodavere Mihkli koguduse abiõpetaja. 1896–1900 oli ta Tallinna Toompea Kaarli koguduse abiõpetaja.

Seejärel läks Indiasse misjonäriks: 1901–1906 oli ta Coimbatores, Tamil Nadu osariigis, lõi aastal 1905 uue misjonijaama Udamalpetti; 1908–1909 töötas Mayaverami misjonijaamas (juhatades samaaegselt tütarlaste vaestemaja). 1909–1911 oli puhkusel kodumaal, mida sisustas misjonijutlustega Eesti- ja Liivimaa kirikutes, aga ka misjonireisidega Venemaale. 1911–1919 töötas ta Tanjore (praegu Thanjavur) misjonijaamas, olles samas poeglaste kooli juhataja.

Oli aastal 1919 Vaivara koguduse vikaarõpetaja, aastatel 1920–1934 oli Ridala Püha Maarja Magdaleena koguduse õpetaja. 1. aprillil 1934 jäi emerituuri, asudes elama Rakverre. Rakveres ta ka suri.

Isiklikku 
Tema isa Heinrich Ferdinand Hoffmann oli Koeru koguduse õpetaja, emapoolne vanaisa Dietrich Georg Mickwitz oli Koeru koguduse õpetaja. Tema äi Alexander Immanuel Voss oli Kodavere Mihkli koguduse õpetaja. Kaks tema õde (Anna Wilhelmine ja Selma Emilie) olid abielus Tallinna Toompea Kaarli koguduse õpetaja Johann Heinrich Braschega, õde Anna Louise oli abielus Kadrina- ja Kuressaare Laurentiuse koguduse õpetaja, õde Margarethe Helene Elisabeth oli abielus Jõelähtme koguduse õpetaja Oskar Ernst Emil Tombergiga. Vend Arthur Friedrich Wilhelm Hoffmann oli Ridala- ja Viru-Jaakobi koguduse õpetaja.

Viited

Välislingid 
HEINRICH RICHARD HOFFMANN

Hoffmannid
Kodavere Mihkli koguduse vaimulikud
Kuusalu Laurentsiuse koguduse vaimulikud
Ridala Püha Maarja Magdaleena koguduse vaimulikud
Tallinna Toompea Kaarli koguduse vaimulikud
Vaivara koguduse vaimulikud
Eestimaa vaimulikud
Eesti misjonärid
Tartu Ülikooli usuteaduskonna vilistlased
Sündinud 1868
Surnud 1935